Svet bez nás a s nami
Alan Weisman: Svět bez nás. Dokořán, Argo, Praha 2009. 
Každý, kto zoberie do rúk túto knihu, mal by byť pripravený na zvláštny, ťažko definovateľný zážitok. 
Spolu s tým, ako pokračuje čítanie o svete bez ľudí, vynárajú sa otázky, ako vlastne vyzerá svet s ľuďmi. Pravým zámerom Alana Weismana totiž nie je ukázať, čo sa stane, ak tu nebudeme, ale čo sa môže stať, ak na Zemi ľudský rod ešte nejaký ten čas zostane (čo je napriek názvu knihy krajne pravdepodobné). 
Preto autor cestuje po svete a zhromažďuje fakty o rozkladnom pôsobení človeka na súši aj na mori; a darí sa mu v tom - až príliš. 
Takže častým pobudnutím iba na jednej strane útesu ľudskej činnosti prechádza zo žánru vedecko-populárnej literatúry skôr do trileru a miestami do grotesky; čo iné je konštatovanie zakladateľa Hnutia za dobrovoľné vymretie ľudstva, že po osemnástich rokoch od všeobecnej sterilizácie by prestala existovať zločinnosť mladistvých? V každom prípade je Weismanova kniha čítaním, z ktorého mrazí. 

©SME, 11.5.2009